Thomas Jensen (S), 2011-02-08:
Nå, jeg skal nok holde mig til det her beslutningsforslag i dag.
Jeg synes, vi skal være glade for, at vi i Danmark har gode organisationer på lejeboligmarkedet, dels på ejersiden, altså udlejersiden, dels på lejersiden, fordi organisationerne er med til at sikre, at vi her i Folketinget ved, hvor vi skal gå hen, når vi skal vide, hvordan vi skal håndtere nogle af de udfordringer, som der er på området.
Herudover er det godt, at organisationerne hjælper rigtig godt med til at bistå deres medlemmer med at forstå den meget komplicerede lejelovgivning, vi har i Danmark.
På udlejersiden er det glædeligt, at organisationerne er rigtig gode til at holde orden i eget hus, nemlig ved at tage fat i de udlejere, som ikke rigtig kan forstå, hvordan man skal behandle lejerne.
Hvis en udlejer ikke kan forstå det efter lidt pædagogisk gennemgang, ja, så er der selvjustits i systemet, og så bliver en sådan udlejer smidt ud af organisationerne.
Det synes jeg er godt.
Det her forslag har til formål at få fat i de lejere, som er uden for pædagogisk rækkevidde og sandsynligvis ikke er medlem af nogen af organisationerne længere.
Konkret går det her beslutningsforslag ud på, at der skal være lettere adgang til at frakende dårlige udlejere retten til at administrere boliger.
I dag er det muligt, som det også blev nævnt af ministeren, at frakende administrationsretten for udlejere i mellem 1 og 5 år, hvis en udlejer har haft to eller flere overtrædelser af lejeloven i forbindelse med sin rolle som administrator.
På trods af at enkelte udlejere ofte er gengangere i nogle groteske sager i medierne, er det relativt få af dem, som får frakendt administrationsretten.
Vi har i dag hørt, at det kun er fire, og det synes jeg nok lader noget tilbage at ønske, når vi tænker på de meget slemme sager, vi ofte ser i medierne.
Det er ofte her, sagerne falder, og udlejeren kan fortsætte sin administration trods gentagne lovovertrædelser.
Herudover er der forhold som det i forslagets punkt 1 om straffelovssager og ulovligheder begået af en udlejer eller en repræsentant for udlejer, som ikke er med i den gældende lov.
Det vil forslagsstillerne med dette beslutningsforslag så råde bod på.
Jeg synes, det er godt, at loven kan udvides til også at dække de her straffelovssager.
I forslagets punkt 2 ønsker forslagsstillerne at fjerne huslejenævnets skønskompetence, så alt skal indberettes.
Her mener vi at vi skal passe på med, at vi ikke fratager huslejenævnene en pragmatisk afvejning af, hvor grelt de forskellige kriterier i lejelovens § 113 A, stk. 3, er overtrådt.
Hvis en udlejer f.eks. af praktiske årsager kommer til at overskride en frist vedrørende vedligeholdelsesarbejder med et par dage, er det uheldigt, hvis en sådan forseelse skal tælle med og betyde frakendelse af administrationsretten.
Her har jeg tillid til huslejenævnets evne til at afveje skøn og konsekvens.
I forslagets punkt 3 foreslås det, at huslejenævnene ikke længere skal have eneretten til at anmelde sager om frakendelse af administrationsretten.
Denne skal ifølge beslutningsforslaget udvides, så også en borger, og her formoder jeg der menes lejeren selv, og interesseorganisationerne skal kunne gøre det. Der synes jeg det kan være problematisk, hvis interesseorganisationerne sidestilles i anmeldelsesretten med lejeren, da det er lejeren, der er i et lejekontraktligt forhold til udlejeren, og derfor bør lejeren være indforstået med, at der sker en anmeldelse.
Derfor mener jeg, at interesseorganisationernes mulighed for at anmelde udlejeren kun skal ske efter samtykke med lejeren.
Afsluttende vil jeg sige, at beslutningsforslaget også – nu der er fokus på frakendelse af administrationsretten – burde se på, om den her 2-årige periode, hvor der tælles overtrædelser op, ikke er for kort.
Det kunne godt ske, at vi skulle udvide den på længere sigt, sådan at når udlejere overtræder f.eks. over en 3-4-årig periode, skal det også tælles med i en vurdering af, om man skal have frakendt retten til at administrere boliger.
Derudover er det også spørgsmålet, om frakendelsesperioden, der kan være helt op til 5 år, er lang nok.
Ovre på de kanter, hvor jeg kommer fra, og hvor der huserer en vis herre, der hedder Låsby-Svendsen, kunne jeg godt ønske at det var i en lidt længere periode, man kunne blive frakendt administrationsretten.
Men vi skal selvfølgelig finde en afvejning mellem den overtrædelse, der finder sted, og så den sanktion, vi indfører.
Der skal være proportionalitet mellem de to.
Ud fra en samlet vurdering kan Socialdemokraterne støtte intentionerne i forslaget, men på grund af de enkelte punkter i forslaget, som jeg har fremhævet, kan vi desværre ikke støtte det samlede beslutningsforslag, som det ligger i den nuværende form.